Robert Brasillach
Robert Brasillach var fransk skribent og forfatter til flere romaner. Han publicerede bl.a. en Histoire du cinéma (1935) og en bog om Corneille (1938). I 1930'erne skrev han kritiske indlæg i det højreorienterede L'Action française, og under den tyske besættelse var han chefredaktør af det tyskvenlige tidsskrift Je suis partout. 
Brasillachs udfald mod jøder, kommunister, frimurere osv. førte imidlertid til hans dødsdom ved en fransk domstol under retsopgøret efter befrielsen af Paris, og han blev henrettet i februar 1945. Flere forfattere, bl.a. François Mauriac og Albert Camus, anmodede i et bønskrift om hans benådning, som blev nægtet af regeringschefen Charles de Gaulle.